以近文投謝學士
作者：劉敞
朝代：宋

paragraphs: 自昔周旦死，珍鳯閟空巒。
民斯未嘗見，猶取圖象觀。
況彼聖人沒，衆說紛無端。
能言拒楊墨，豈秪均遺鸞。
念我生苦後，讀書樂瓢簞。
潛精探遺文，倣象良云難。
猶如琢圭玉，考法求所安。
雖無繩與矩，我知不爲丸。
凝誠矢弗變，勢利非攸歡。
譬于寸木微，積久能巑岏。
有羽必懷聳，有聲必希彈。
方期沐清德，敢不振斯冠。